To vil starte muslimske skoler i Oslo

Utdanningsdirektoratet har mottatt to søknader om å starte private, muslimske grunnskoler i Oslo fra og med høsten neste år.

Ntb

30. juli 2015

Stiftelsene bak søknadene er Seven Minds for Future og Den muslimske grunnskole, skriver Kommunal Rapport.

De to skolene tar sikte på å tilby henholdsvis 350 og 200 elever fra 1. til 10. trinn skoleplass.

Søknadene vil bli vurdert etter den nye friskoleloven som Stortinget vedtok i juni. Loven gir Utdanningsdirektoratet og Kunnskapsdepartementet mulighet til å bruke skjønn når de skal bestemme hvilke skoler som blir godkjent.

Det finnes i dag om lag 100 kristne grunnskoler i Norge, men ingen muslimske.

I fjor fikk Mødre for muslimsk grunnskole godkjenning fra Utdanningsdirektoratet til å starte en muslimsk grunnskole. Oslo kommune klagde da vedtaket inn for Kunnskapsdepartementet, som ga kommunen medhold og omgjorde Utdanningsdirektoratets vedtak.